མཐོ་ལྡིང་དགོན་ཕྱག་བཏབ་པ་ནས་བཟུང་བསྟན་པ་ཕྱི་དར་གྱི་འགོ་ཚུགས་ཤིང་།ལྷ་བླ་མ་ཡེ་ཤེས་འོད་ཀྱིས་རྒྱ་གར་ཤར་ཕྱོགས་དང་ཁ་ཆེའི་པཎ་ཊི་ཏ་མཐོ་ལྡིང་དགོན་དུ་གདན་དྲངས་ཏེ་འདུལ་བའི་བསྟན་པ་རྒྱ་ཆེར་སྤེལ་ཡང་ཉམས་མྱོང་ཅན་གྱི་ལོ་ཙྰ་བ་མེད་པའི་རྐྱེན་གྱིས་མཇུག་འབྲས་དེ་ཙམ་ཡག་པོ་འབྱུང་མ་ཐུབ།རྗེས་སུ་ལོ་ཆེན་རིན་ཆེན་བཟང་པོ་རྒྱ་གར་དང་ཁ་ཆེའི་ཡུལ་ནས་སློབ་གཉེར་གྲུབ་རྗེས་ཁོང་གིས་གདན་ཞུས་མཛད་པའི་རྒྱ་གར་གྱི་པཎ་ཌི་ཏ་ཁག་དང་ལྷན་དུ་མཐོ་ལྡིང་དགོན་པར་ཆིབས་སྒྱུར་གནང་།ལོ་ཆེན་གྱིས་གསུང་རབ་བསྟན་བཅོས་མང་པོ་བརྩམས་ཞིང་མདོ་སྔགས་རྒྱ་དཔེ་ཡང་མང་པོ་ཞིག་བསྒྱུར་གནང་མཛད་པ་མ་ཟད།མཐོ་ལྡིང་དགོན་པའི་གཞི་ཁྱོན་རྒྱ་སྐྱེད་ཐད་ལའང་དམིགས་བསལ་གྱི་མཛད་རྗེས་བཞག་ཡོད་དེ།ལྷ་བླ་མ་ཡེ་ཤེས་འོད་ཀྱི་བཀའ་མངགས་ལྟར་སྤྱི་ལོ་༡༠༠༡ལོ་ཡས་མས་སུ་ཁ་ཆེའི་ཡུལ་ནས་ལྷ་བཟོ་བ་༣༢སྤྱན་དྲངས་ཏེ་མཐོ་ལྡིང་དགོན་གྱི་ལྡེབས་རིས་དང་སྐུ་བརྙན་གསར་བཞེངས།ལྷ་ཁང་ཞིག་གསོ་བཅས་གནང་བ་ལོ་ཆེན་ཁོང་གི་རྣམ་ཐར་དུ་གསལ།གཞན་ཡང་ལོ་ཆེན་རྒྱ་གར་གྱི་མངྒདྷ་རྒྱལ་ཁབ་ཀྱི་བསྟན་སྲུང་ལྷ་མོ་རྡོ་རྗེ་ཆེན་མོ་གདན་དྲངས་ཏེ་མཐོ་ལྡིང་དགོན་པའི་བསྟན་སྲུང་ལྷ་མོའི་ལྷ་ཁང་གསར་དུ་བསྐྲུན་ཞིང་བསྟན་སྲུང་ལྷ་མོའི་སྐུ་ཡང་བཞེངས།